
Noi susținem că poporul 
românesc nu se va putea 
dezvolta decât păstrând drept 
baze pentru dezvoltarea sa 
tradiţiile sale istorice astfel cum 
ele s-au stabilit în curgerea 
vremilor (...) Un organism este 
rezultanta a două puteri opuse: 
1) a eredității (principiul 
conservator), prin care rasa și 
individul păstrează și transmite 
la urmași calităţile care i-au fost 


favorabile în lupta pentru existență și 2) a adaptabilității 
(principiul progresiv), prin care rasa căută a-și apropia 
aptitudini nouă, ce le impune noul mediu înconjurător. Dar 
pentru ca adaptabilitatea să câștige calitățile nouă, se cere 
timp. Adevăratul progres nu se poate opera decât conservând 
pe de o parte, adăugând pe de alta; o vie legătură între 
prezent și viitor, nu însă o serie de sărituri fără rânduială. 


De maghiari nu ne-am temut niciodată. Ei sunt prea barbari 
pentru a ne putea înghiţi. Ei sunt ca piatra ce apasă, nu ca 
soarele ce absoarbe. Expuși soarelui, el ne-ar fi absorbit și ne- 
ar fi prefăcut în raze de-ale sale, raze splendide, însă solare. 
Dacă germanismul ar fi pătruns cu dulceața luminilor, nu cu 
asprimea dominării în valurile poporului, noi până azi eram 
poate germani, căci farmecul culturii e cel mai mare farmec. 
Dar te pomenești că între noi și cultura germană se pune piatra 
cea brută și scorboroasă a maghiarismului, ea apasă pe noi cu 
greu, numai că noi nu ne vom da îndărăt pentru că nu putem. 
Impenetrabilitatea corpului fizic nu permite ca în unul și același 
loc să stea două corpuri deodată; ce minune, dar, dacă 
impenetrabilitatea corpului nostru moral nu cedează nici unui 
atom al ființei sale corpului străin ce apasă asupră-ne? Noi 
avem toți cauza de-a mulțumi maghiarilor pentru apăsarea lor, 
căci ei ne-au deșteptat ca și cum ai deștepta pe-un om ce 
doarme lingă o prăpastie c-o lovitură de cnută. 


Dar, să revenim la obiectul nostru. E multă diferenţă între 
educaţie și cultură. Așa, de exemplu, educația străină implică 
spirit străin - cultura străină ba. Educaţia e cultura 
caracterului, cultura e educația minţii. Educaţia are a cultiva 
inima și moravurile, cultura are a educa mintea. În fine, un om 
bine educat, cu inimă, caracter și moravuri bune poate să fie c- 
un cerc restrâns de cunoștințe, pe când, din contra, cultura, 
cunoștințele cele mai vaste pot să fie cuprinse de un om fără 
caracter, imoral, fără inimă. 


Cultura străină ca atare nu poate strica pe om, pentru că trece 
prin prisma unui caracter, a unei inimi deja formate; educația, 
creșterea cade, însă, în perioada aceea a vieții omenești când 
inima neformată încă a omului seamănă unei bucăţi de ceară, 
în care poți imprima ce vrei. Când inima cu vârsta se 
împietrește, atunci n-o mai poți îndrepta, o poți numai rupe. De 
aceea, ne temeam mai mult de școlile populare maghiare, 
decât de Dieta lor, de miniștrii lor, de honvezii lor. Dieta, 


miniștrii și honvezii se duc, omul rămâne. Pe acest om ce 
rămâne voiam a-l ști asigurat; și el e asigurat prin datoria cea 
mare a statului, care nu are de unde clădi școli populare; când 
va avea de unde, atuncea poporul le va respinge cu conștiința 
și brațul. Educaţia străină implică spirit străin, și un corp 
cuprins de spiritul străin e asemenea unei pietre desprinse 
dintr-un zid. Ea aparține zidului prin destinaţia ei, însă spiritul 
străin al atracției pământului o face să cadă. (...) Factorul 
infectat de străinism e o mortăciune morală a corpului, ce 
mirare, dar, cum că inamicii noștri așteaptă să cadă 
mortăciunile corpului nostru, ca din ele să-și constituie pe al 
lor. Numai că s-au înșelat amar inamicii noștri. Ei gândeau că 
ne e mort corpul și începuseră a tăia din el cu cuțitul. Dar 
corpul nostru nu era mortăciune, ci numai amorţit, vorbe de- 
aceeași rădăcină, deși nu cu-același înțeles. Corpul amorţit e un 
corp viu, sănătos, numai că starea lui e anormală; inima a 
încetat de a fi centrul pentru unele extremităţi; ci prin o 
mișcare cât de-nceată, dar continuă, partea amorțită intră iar 
în comunicație cu inima care bate voioasă și repede, bate cât 
trăiește. 


Renegații sunt veninul pe care natura binefăcătoare l-a 
depărtat din corpul nostru. Fericire e că lamura aurului nostru e 
însemnată, pe lângă zgura ce-am putut-o lepăda fără ca să ne 
pese. Am râs totdeauna de-ncercarea de-a readuce în sânul 
națiunii pe renegați. S-au dus? Cu atât mai bine, e mai rău 
dacă rămâneau. La noi era un rău și o fericire că în mâinile 
dușmanilor ei sunt asemenea un rău. Ei sunt boala lor cea 
ascunsă, dar cronică. Răi naționaliști, ei sunt răi servitori. 
Mașini oarbe și materialiste, ei lovesc fără rațiune. Toată iarna 
corpul e sănătos, fața roșie. Vine primăvara și buba venerică 
umple părțile nobile ale corpului, ochii, gura, nasul, și pătrunde 
până-n creieri, rozând până și oasele craniului. În curînd, capul 
națiunii ungurești nu va fi decât un monstru urâcios și plin de 
bube - un cap incurabil. În fine, românii, ca naționaliști, vor 
lucra spre binele nostru, românii renegați, fără să vrea chiar, 
spre răul inamicilor noștri. Și vină numai primăvara libertății 
noastre, și-apoi veți vedea. 


O repetăm cum că nu înțeleg nici ungurii măcar cât bine ne-au 
făcut și ne fac prin apăsarea lor. Ei ne deschid ochii, ei fac să 
ne concentrăm în noi, în sufletul nostru, să ne vrem pe noi 
înșine înaintea oricărui; asemenea ariciului care, făcându-se 
vălătuc, arată în toate părțile sale ghimpii, pe când inima-n el 
trăiește. Apăsaţi voi! - apa nu cedează apăsării, cu cât mai 
mult o națiune. Din contra, ea crește ca umflată de puteri 
nevăzute, se va umfla și, zvâcnind, va răsturna piatra din 
fruntar spre a se înălța un alt soare, soarele de diamant al 
Orientului în fața soarelui celui de foc al Occidentului. Apăsaţi 
voi! Până ce ura noastră pentru voi nu va mai fi un simțământ, 
ci o rațiune, nu psihologie, ci logică. Și e teribilă ura cea 
surizândă a logicii - ea e justificată, caci e justiţia. Este ura 
surizândă, ura sclavului față cu tiranul său, este condiția legată 
de tranzacţiile dintre unul și altul. 


De-aș trăi în Rusia, și poporul, într-un moment generos, ar 
închide tiranii spre a-i decapita, de n-ar găsi carnefice m-aș 
face eu! Cine mi-ar imputa-o de crimă? Cine ar putea zice că 
nu-mi împlinesc datoria? Și oare moartea în rezbel are de bază 
ura simțământului? Desfid pe cineva de a-mi arăta altfel de 
cazuri decât excepționale. E o ură logică. Te ucid, ca să nu mă 
ucizi. Trebuie să pieri, ca să exist eu. Prefer lupta, în locul unei 
dreptăți nedrepte; prefer de-a muri, în loc de-a deveni 
maghiar. Cine mi-o poate ţine de rău, dacă voi ca și copii mei 
să fie ca mine de români. Guvernul? Nu-l recunosc de 
competent. El are a-și regula trebile lui, ordinea publică, nu 
limba și religia copilului meu; are de-a supraveghea referințele 
dintre el și persoane străine lui, nu caracterul lui propriu, sau 
pe el însuși, nepus în referința cu elementele străine lui. Și, 
când eu plătesc pentru școală, datoria mea implică dreptul de-a 
cere cum să fie instruit. Și eu cer să fie instruit în limba mea și 

numai în limba mea. Gimnaziile de stat din Transilvania ar 
trebui să fie române, căci românii le susțin cu birul lor amar, pe 
care-l storc pietrei și costișelor cu care i-a-mproprietărit o 
dreptate nedreaptă. Veni-va vremea și a dreptății celei drepte. 


În fine, dacă vreun domn de naţionalitate maghiară mi-ar face 
până și onoarea reflexiunii, declar a priori că m-ar pune într-o 
poziție șoadă, căci nu știu ungurește, nu m-am silit să-nvăț 
frumoasa limbă asiatică, căci îmi mai plăcea barbara italiană de 
exemplu, în locul melodioasei, dulcei, molatecei limbi maghiare. 
Aș fi putut s-o învăţ ca să mângâi tigresa, dar prefer a o ucide. 
Ca origine, ca limbă, ca cultivabilitate chiar ne simțim prea 
mult superioritatea asupra cultei națiuni maghiare, cu ocultele 
sale bande care pradă ziua-n amiaza mare până și drumuri de 
fier. Noi nu ne pretindem culţi, ci numai cultivabili, nu avem 
pretenţii mari, noi, ăștia. Am dormit cam mult, ce-i drept, doi 
evi și mai bine, dar somnul nostru a fost sănătos și ne simțim 
minunat de bine, încât ne credem în stare a întreprinde lupta 
existenței noastre și cu zece națiuni maghiare, nu numai cu 
una. După noapte vine ziua, vine pentru că trebuie să vină. Și 
dacă somnul nostru a fost lung, cu-atât mai puternică va fi 
manifestaţia vieţii noastre. E pietroasă și-ncovoiată calea 
dreptăţii, dar e sigură. Știu că ne-aţi închide gura de-aţi putea 
fără ca să vă scuipaţi vouă înșivă în față, dar nu veți închide-o 
și vom protesta mereu, nu vom fi cu toții decât un protest 
personificat. Nu se ucid lesne națiunile, domnii mei, și, mai cu 
seamă, cea română nu. 


Manuscris 2257, în «Mihai Eminescu, Opere Politice», Editura 
Timpul, 1998. 

